
PROCES VERBAL

Nr.66 din 05.02.2010

al şedinţei Consiliului de Observatori al Instituţiei Publice Naţionale 

a Audiovizualului Compania “Teleradio-Moldova”
Începutul şedinţei: 10:05
Au fost prezenţi
membrii Consiliului de Observatori Tudor TATARU, Igor MUNTEANU, Eugeniu RÎBCA, Viorica BOGATU-CUCEREANU, Raisa LOZINSCHI-HADEI, Aurelia PERU-BALAN, Viorica MEŞINĂ-PRODAN, Vitalie ŢAPEŞ, Mariana ŞLAPAC.

Ordinea de zi:

1. Informaţie privind desfăşurarea Concursului pentru suplinirea funcţiei de preşedinte al IPNA Compania „Teleradio-Moldova” (raportor: Viorica Bogatu-Cucereanu, secretară a Consiliului de Observatori).

2. Aspecte privind audierile şi votarea în cadrul şedinţei de Concurs.

3. Audierea candidaţilor la Concursul pentru suplinirea funcţiei de preşedinte al IPNA Compania „Teleradio-Moldova”.

4. Numirea în funcţie, în bază de concurs, a preşedintelui Instituţiei Publice Naţionale a Audiovizualului Compania „Teleradio-Moldova”.

5. Diverse.

E. Rîbca: Bună ziua. Cer scuze pentru întârzierea care s-a produs. Salut candidaţii la funcţia de preşedinte al IPNA Compania „Teleradio-Moldova”. Cu această ocazie vă mulţumesc pentru încrederea acordată Consiliului de Observatori. În continuare voi trece la chestiuni procedurale. Constat prezenţa tuturor celor 9 membri CO. Pentru început, vreau să propun la vot începerea şedinţei.

S-a votat: “Pentru” – unanim.

E. Rîbca: Şedinţa se declară deschisă. Concursul pentru suplinirea funcţiei de preşedinte al IPNA Compania „Teleradio-Moldova” a constituit un subiect de dezbateri în presa naţională. Menţionez cu titlu de exemplu, Declaraţia de solidarizare a foştilor angajaţi ai Radioteleviziunii Naţionale, difuzată de publicaţia periodică „Jurnal de Chişinău”. În această declaraţie, în adresa Consiliului de Observatori al Companiei „Teleradio-Moldova”, a fost înaintată solicitarea de a difuza în direct şedinţele de concurs pentru funcţiile de preşedinte, director al televiziunii şi director al radiodifuziunii IPNA Compania „Teleradio-Moldova”. În vederea evitării acuzaţiilor de exercitare a ingerinţelor în politica editorială a serviciului public, CO la ultima şedinţă a ezitat să adopte o hotărâre prin care să recomande sau să impună Companiei transmiterea acestor şedinţe în direct. Decizia de a transmite, în direct, şedinţa de concurs a fost adoptată de administraţia Companiei „Teleradio-Moldova”. În calitate de preşedinte al CO, salut această decizie. În ziua de 2 februarie, pe prima pagină a site-ului www.trm.md a fost plasat anunţul privind difuzarea în direct a şedinţei CO. Şedinţa este difuzată de Radio Moldova Muzical. CO, în persoana preşedintelui, a solicitat companiei să nu transmită la Radio Moldova această şedinţă, pentru că este suficientă transmiterea acesteia la Radio Moldova Muzical pe internet. Totodată, în ceea ce priveşte materialele pentru şedinţa de azi a CO, acestea au fost transmise, potrivit Regulamentului CO, în formă scrisă, cu 3 zile înainte de şedinţă, fapt pentru care au semnat membrii CO.
Stimaţi colegi, pentru şedinţa de astăzi vă propun spre examinare următoarea ordine de zi, plasată pe site-ul www.trm.md
1. Informaţie privind desfăşurarea Concursului pentru suplinirea funcţiei de preşedinte al IPNA Compania „Teleradio-Moldova” (raportor: Viorica Bogatu-Cucereanu, secretară a Consiliului de Observatori).

2. Aspecte privind audierile şi votarea în cadrul şedinţei de Concurs.

3. Audierea candidaţilor la Concursul pentru suplinirea funcţiei de preşedinte al IPNA Compania „Teleradio-Moldova”.

4. Numirea în funcţie, în bază de concurs, a preşedintelui Instituţiei Publice Naţionale a Audiovizualului Compania „Teleradio-Moldova”.

5. Diverse.

Pun la vot această ordine de zi, după care, dacă nu vor fi sugestii, voi pune la vot propunerea privind determinarea aspectelor care urmează a fi examinate mai târziu la p.5 Diverse, după încheierea concursului pentru funcţia de preşedinte al IPNA Compania „Teleradio-Moldova”. Stimaţi membri ai CO, aveţi sugestii, propuneri pe marginea ordinii de zi? Nu sunt. Cine este pentru aprobarea ordinii de zi?
S-a votat: “Pentru” – unanim.

E. Rîbca: A doua propunere, care a fost înaintată, este cea privind aspectele ce urmează a fi discutate la subiectul Diverse. Pun la vot detalierea subiectului Diverse după ce vom examina primele 4 probleme. Cine este pentru?

S-a votat: “Pentru” – unanim.

E. Rîbca: Spre a asigura o bună desfăşurare a şedinţei, propun să anunţăm pauze de 10-15 minute după fiecare 90 de minute de lucru. Stimaţi colegi, sunteţi de acord? Sau sunt alte propuneri? Pun la vot. Cine este pentru?

S-a votat: “Pentru” – unanim.

E.Rîbca: Propun să trecem la realizarea ordinii de zi. Prima chestiune de pe ordinea de zi este: Informaţie privind desfăşurarea Concursului pentru suplinirea funcţiei de preşedinte al IPNA Compania „Teleradio-Moldova”. Raportor: Viorica Bogatu-Cucereanu, secretar al Consiliului de Observatori. Ofer cuvântul dnei V. Cucereanu.

V. Bogatu: Stimaţi colegi, onorată asistenţă. Prin hotărârea Consiliului de Observatori din 31 decembrie 2009 a fost anunţat Concursul pentru suplinirea funcţiilor de preşedinte, director al radiodifuziunii şi director al televiziunii IPNA Compania „Teleradio-Moldova”.

În acest scop Consiliul de Observatori a aprobat Regulamentul ad-hoc cu privire la desfăşurarea concursului pentru suplinirea funcţiilor de preşedinte, director al radiodifuziunii şi director al televiziunii IPNA Compania „Teleradio-Moldova”.

Pentru a asigura transparenţa concursului, în perioada de depunere a dosarelor la concurs, pe pagina web www.trm.md au fost publicate numele candidaţilor şi CV-urile lor, iar după încheierea acestei perioade (începând cu data de 27 ianuarie 2010), au fost publicate:

· proiectele de intenţie asupra strategiei de dezvoltare a IPNA Compania „Teleradio-Moldova”;

· proiectele de intenţie asupra strategiei de dezvoltare a radiodifuziunii;

· proiectele de intenţie asupra strategiei de dezvoltare a televiziunii.
IPNA Compania „Teleradio-Moldova” a asigurat difuzarea zilnică a Anunţului privind concursul pentru suplinirea funcţiilor de preşedinte, director al radiodifuziunii şi director al televiziunii IPNA Compania „Teleradio-Moldova” în principalele buletine de ştiri ale postului Moldova 1 şi Radio Moldova, din ziua publicării acestui anunţ în Monitorul Oficial al Republicii Moldova (12.01.2010).

La concurs şi-au depus dosarele 27 de persoane, dintre care:

· 14 au aplicat la funcţia de preşedinte al IPNA Compania „Teleradio-Moldova”;

· 10 – la funcţia de director al radiodifuziunii;

· 13 – la funcţia de director al televiziunii.

În conformitate cu regulamentul ad-hoc, secretarul Consiliului de Observatori a înregistrat toate dosarele de participare la concurs în ziua prezentării, inclusiv dosarele incomplete. În ziua de 27 ianuarie toate dosarele erau complete.

Un candidat a înaintat demers privind retragerea sa din concurs. Este vorba de regizorul Nicu Scorpan.

E.Rîbca: În ceea ce priveşte cea de-a doua chestiune inclusă în Ordinea de zi, aceasta ţine de Aspectele privind audierile şi votarea în cadrul şedinţei de Concurs. Propun Consiliului de Observatori spre examinare următoarele Aspecte privind audierile şi votarea în cadrul şedinţei de Concurs. Potrivit Regulamentului ad-hoc, preşedintele CO este obligat să prezinte fiecare participant la concurs. Un al doilea aspect ce ţine de acelaşi Regulament ad-hoc: Consiliul de Observatori va confirma întrunirea sau neîntrunirea rigorilor stabilite faţă de candidaţi, inclusiv prezenţa sau absenţa pentru fiecare candidat a incompatibilităţilor pentru numirea în funcţie. Al treilea aspect: audierea candidaţilor. În opinia noastră, audierea urmează să aibă loc în ordinea înregistrării dosarelor de participare la concurs. Audierea candidaţilor include:

– prezentarea, de către candidaţi, a proiectelor de intenţie asupra strategiei de dezvoltare a IPNA Compania „Teleradio-Moldova”. Totodată, propun să decidem asupra timpului, acordat fiecărui candidat, în vederea prezentării proiectelor de intenţie. În opinia mea, sunt suficiente până la 7 (şapte) minute pentru fiecare candidat;

– întrebări şi precizări pe marginea proiectelor de intenţie asupra strategiei de dezvoltare a IPNA Compania „Teleradio-Moldova”. Totodată, propun să decidem asupra timpului dedicat întrebărilor. În opinia mea, sunt suficiente la 10 (zece) minute.
După audierea candidaţilor prezenţi la şedinţă urmează să avem dezbateri pe marginea proiectelor de intenţie asupra strategiei de dezvoltare a IPNA Compania „Teleradio-Moldova”, prezentate de candidaţi în cadrul şedinţei de Concurs.

Următoarea etapă este votarea. Potrivit Regulamentului ad-hoc, examinat şi aprobat de CO în şedinţa din 30-31 decembrie 2009, votarea este deschisă. În ceea ce priveşte procesul de votare, propun să-l desfăşurăm potrivit următoarelor norme:
1. votarea pe runde;

2. pe parcursul unei runde, fiecare membru al Consiliului de Observatori beneficiază de un singur vot;

3. fiecare membru al Consiliului de Observatori votează doar „PRO”, respectiv preşedintele CO pune la vot doar „PRO”;

4. potrivit art.60 alin.(8) din Codul audiovizualului al Republicii Moldova: „Consiliul de Observatori confirmă candidatul în funcţia de preşedinte al companiei cu votul majorităţii membrilor săi.” Astfel, preşedintele Companiei este numit în funcţie cu votul a 5 sau mai mulţi membri ai Consiliului de Observatori;

5. în cazul în care niciunul dintre candidaţi nu întruneşte numărul de voturi, necesar pentru numirea în funcţie, se anunţă o nouă rundă a votării. În acest caz Consiliul de Observatori decide asupra necesităţii organizării unor noi dezbateri cu candidaţii, care au întrunit cel mai mare număr de voturi;

6. în noua rundă de votare vor fi supuse votului candidaturile, care au întrunit cel mai mare număr de voturi;

7. preşedintele Consiliului de Observatori va organiza un număr de runde de votare, necesar pentru alegerea preşedintelui Companiei, dacă Consiliul de Observatori nu decide altfel.

E. Rîbca: Stimaţi colegi, aveţi întrebări, precizări?

V. Meşină-Prodan: Propun să nu limităm timpul pentru întrebări.

I. Munteanu: Consider că trebuie să ne planificăm foarte clar timpul alocat pentru fiecare candidat. Astfel, ca într-o perioadă rezonabilă să încheiem şi să avem un rezultat.
E. Rîbca: Alte întrebări? Stimaţi colegi, vă amintesc că şedinţa Consiliului de Observatori se transmite pe site-ul www.trm.md, fapt pentru care vă rog să utilizaţi microfoanele. Pentru început, propun să aprobăm regulile anunţate. Ulterior voi pune la vot şi cele două propuneri înaintate de colegi. Propuneri, opinii, sugestii? Cine este pentru aprobarea regulilor anunţate, vă rog să votaţi.
S-a votat: “Pentru” – unanim.

E. Rîbca: A fost propunerea de a nu limita timpul pentru precizări şi întrebări. Cine este pentru adoptarea acestei propuneri?

S-a votat: „Pentru” – 2 voturi.

E. Rîbca: Rămânem la 10 minute. Vă mulţumesc.
I. Munteanu: Propun ca întrebările, la fel şi răspunsurile, să fie foarte succinte, clare şi la obiect.

E. Rîbca: Trecem la următorul subiect al ordinii de zi: Audierea candidaţilor. Primul concurent pentru funcţia de preşedinte al Companiei este dl Brega Oleg. Dle Brega, vă rog să vă apropiaţi de tribună.

Procesul verbal urmează să fie completat. Compartimentul Audierea candidaţilor este în proces de descifrare. 
După pauză

E. Rîbca: Stimaţi membri ai CO, stimată audienţă! Potrivit agendei urmează dezbaterile pe marginea proiectelor de intenţie asupra strategiei de dezvoltare a IPNA Compania „Teleradio-Moldova”, prezentate de candidaţii la funcţia de preşedinte al IPNA Compania „Teleradio-Moldova” în cadrul şedinţei de concurs. Stimaţi colegi, cine doreşte să se pronunţe? Stimaţi candidaţi, sunteţi 13 şi va rămâne doar unul. Supăraţi vor exista, asta e situaţia. Vă mulţumesc pentru buna prestaţie în ceea ce priveşte elaborarea acestor strategii şi prezentările de astăzi. Voi enumera în ordinea în care sunt incluşi în această listă, mă refer la dnii Lilian Cibotaru, Constantin Marin, Alexandru Grosu, Valeriu Saharneanu, Alexandru Dorogan. Sunt proiecte de intenţie şi prezentări ce denotă un grad înalt de competenţă în domeniu. Din cele 5 nume pe care le-am evidenţiat, în special, menţionez două candidaturi: Constantin Marin şi Alexandru Dorogan. Voi vota pentru una din aceste două candidaturi. Consider că sunt cei mai indicaţi candidaţi din această listă la funcţia de preşedinte al companiei. Voi vota una din aceste două persoane, în special, pentru faptul că mi-a demonstrat pe parcursul a 10 ani dârzenia în a crea o realitate despre care nu se ştia nimic în Republica Moldova. Mă refer, evident, la dl A. Dorogan. De la el am înţeles ce înseamnă cu adevărat o instituţie publică. Şi faptul că sunt aici, este şi un merit al dlui A. Dorogan. Nu aduc elogii, vreau doar să zic că sunt sigur că unde merge dl A. Dorogan se face ordine.

V. Bogatu: Am impresia că dezbaterile adevărate deja s-au produs, deoarece a fost o discuţie la obiect, de importanţă pentru societatea noastră, care ţine de dezvoltarea Companiei, a radioului, a televiziunii. Eu mi-aş da votul pentru 3 persoane. Este vorba de Valeriu Saharneanu, Constantin Marin şi Alexandru Dorogan. Sunt trei oameni care pe parcursul acestor 8 ani au pledat cauza libertăţii de exprimare. Pe parcursul activităţii lor profesionale au dat lecţii de principialitate, de profesionism. Sunt oameni puternici, am fost foarte impresionată de câtă dârzenie şi putere au avut.
V. Meşină-Prodan: Pe mine m-au surprins proiectele de intenţie, pentru că în ele am găsit foarte multe lucruri bune. Foarte multe dintre aceste idei noi ar fi bine să se aplice după ce vor fi desemnaţi preşedintele companiei şi directorii. Astăzi, au concurat oameni cu personalitate şi care pot promova valori de care are nevoie societatea. Eu apreciez câţiva candidaţi, dar am să votez pentru dl Constantin Marin.
R. Lozinschi-Hadei: Eu am mai spus-o cu alte ocazii: marea problemă a companiei publice este politizarea excesivă. De aceea, astăzi voi vota o persoană care nu are pete politice de niciun fel, care nu a deţinut funcţii administrative la Companie, pentru că cei care au deţinut, am văzut ce au putut să facă, care are o capacitate de analiză sănătoasă şi care să reprezinte cu demnitate compania publică.

V. Ţapeş: De fapt astăzi, în cadrul unui singur concurs, au fost două concursuri. Concursul de proiecte pe care dvs intenţionaţi să le realizaţi şi concursul unor personalităţi, care stau în spatele acestor proiecte şi care au dovedit prin biografia domniilor sale să realizeze şi să facă multe lucruri frumoase şi nu mă tem de cuvântul „patriotice”, cu dragoste pentru neam şi limba noastră. Sigur că, tensiunea la moment este mare şi dvs aşteptaţi rezultatul. Rezultatul este ca şi la orice competiţie, unde uneori şi sutimile, zecimile de secundă pot determina succesul. Pentru mine această sutime, zecime de secundă a fost candidatura dnei Valentina Ursu. Îndeosebi pentru că principala preocupare a domniei sale în proiectul prezentat, care este destul de amplu, va fi transparenţa, buna gestionare a resurselor umane şi, mai cu seamă, respectarea legii.
T. Tataru: Eu în primul rând, vreau să le mulţumesc tuturor participanţilor la concursul de azi. Este un concurs, într-adevăr, deosebit. Vreau să atrag atenţia colegilor, că în istoria Companiei ”Teleradio-Moldova” nu a fost niciodată ca să conducă o femeie, asemenea Margaret Thacher sau Angela Merkel. Despre Valentina Ursu vreau să spun că o văd prima dată. Nu o cunosc, dar i-am citit biografia. Vreau să-i mulţumesc şi aş vrea să spun pentru ea un cuvânt de bine şi să-i dau votul.
M. Şlapac: Într-adevăr, ziua de azi ne-a impresionat pe noi toţi, cu toate că eu am deja 3 ani de experienţă în această companie. Trei ani în urmă, de asemenea, mai mulţi candidaţi, foarte entuziasmaţi, au venit cu propuneri extraordinar de interesante. Până la urmă, au fost anumite probleme. A ieşit ce a ieşit. Îmi pare rău că nimeni din candidaţi nu a menţionat măcar ceva bun, în afară de potenţialul uman care există, din ceea ce s-a realizat în aceşti 3 ani. Dar mergem mai departe. În mod deosebit m-au impresionat  5 candidaţi. Este vorba de Constantin Marin, o personalitate care a venit cu un discurs inteligent, bine pregătit. Alexandru Osadcenco s-a prezentat foarte original, dumnealui este o persoană care simte viitorul audiovizualului. Valeriu Saharneanu, o personalitate foarte cunoscută în Republica Moldova, care şi ne-a criticat pe noi într-o măsură oarecare. Noi am acceptat această critică şi ne-a plăcut prezentarea. Pe Valentina Ursu nu am cunoscut-o personal, dar m-a impresionat prin conceptul dumneaei, printr-o energie deosebită. Şi Alexandru Dorogan, care de asemenea s-a prezentat foarte bine. Mai mult: am avut relaţii speciale, ne-a monitorizat 3 ani de zile, ne-a făcut nişte rapoarte şi ne-a criticat. Eu am să votez pentru una din aceste 5 candidaturi.
A. Peru-Balan: Stimaţi colegi, indiferent de faptul, care va fi decizia noastră, evident că nu va fi unanim acceptată de societatea civilă şi cu atât mai mult de elita politică. Pe cine aş putea să împac astăzi? Cred că, în primul rând, propria conştiinţă. Chiar dacă suntem fideli bucătăriei naţionale şi am consumat mămăligă, cred că am rămas şi verticali în luarea anumitor decizii. A venit timpul ca în fruntea companiei, dacă vorbim de un rebranding, să aducem o personalitate cu o pregătire deosebită. O să vedeţi pentru cine o să-mi dau votul.
I. Munteanu:  După părerea mea, a fost un exerciţiu şi pentru CO, trecând prin examinarea unor candidaturi şi intenţii de program destul de complexe. Eu cred că obligaţia viitorului preşedinte, oricine va fi el, este să ia în consideraţie elementele  raţionale care au fost exprimate de contraconcurenţii săi. Primul lucru care va trebui să-l facă – să instituie acel consiliu de consultare pe probleme tehnice şi să găsească soluţiile de care are nevoie Compania. Mi-au atras atenţia în mod deosebit 4 candidaţi: Constantin Marin, Lilian Cibotaru, Alexandru Osadcenco şi Alexandru Dorogan. Voi vota pentru unul dintre ei.

E. Rîbca: Vă mulţumesc. Începem procesul de votare, nu înainte de a reaminti câteva dintre acele norme, pe care ni le-am stabilit:
1. votarea este deschisă;

2. votarea are loc pe runde;

3. pe parcursul unei runde, fiecare membru al Consiliului de Observatori dispune de un singur vot, respectiv poate acorda votul pentru unul din cei 13 candidaţi;

4. fiecare membru al Consiliului de Observatori votează doar „pro”;
5. în cazul în care se acumulează 5 voturi, este numit câştigătorul concursului, în caz contrar urmează a fi organizată o nouă rundă.
Stimaţi colegi, cred că putem trece la votarea propriu-zisă. Dna V. Cucereanu, vă rog să notaţi voturile. Putem începe.

Cine este pentru candidatura dlui Brega Oleg? Rog să votaţi.
S-a votat: 0 voturi.

E. Rîbca: Cine este pentru candidatura dlui Brega Ghenadie? Rog să votaţi.

S-a votat: 0 voturi.

E. Rîbca: Cine este pentru candidatura dlui Lavric Aurelian? Rog să votaţi.

S-a votat: 0 voturi.

E. Rîbca: Cine este pentru candidatura dlui Cibotaru Lilian? Rog să votaţi.

S-a votat: 0 voturi.

E. Rîbca: Cine este pentru candidatura dlui Marin Constantin? Rog să votaţi.

S-a votat: 5 voturi (I. Munteanu, A. Peru-Balan, R. Lozinschi-Hadei, V. Meşină-Prodan, E. Rîbca).

E. Rîbca: Stimaţi colegi, dacă nu aveţi nimic împotrivă, declar învingătorul concursului cu 5 voturi: Marin Constantin. Dle Marin sunteţi prezent? Am rugămintea să asistaţi până la sfârşitul şedinţei, deoarece urmează să examinăm anumite chestiuni organizatorice care ţin şi de angajarea dvs. Felicitări! Facem o pauză de 15 minute, după care continuăm şedinţa.

După pauză
E. Rîbca: Stimaţi membri, permiteţi-mi să continuăm procedura de votare. Cine este pentru candidatura dlui Grosu Alexandru? Rog să votaţi.

S-a votat: 0 voturi.

E. Rîbca: Cine este pentru candidatura dlui Osadcenco Alexandru? Rog să votaţi.

S-a votat: 0 voturi.

E. Rîbca: Cine este pentru candidatura dlui Grajdean Oleg? Rog să votaţi.

S-a votat: 0 voturi.

E. Rîbca: Cine este pentru candidatura dnei Barba Ludmila? Rog să votaţi.

S-a votat: 0 voturi.

E. Rîbca: Cine este pentru candidatura dlui Saharneanu Valeriu? Rog să votaţi.

S-a votat: 1 vot (V. Bogatu).

E. Rîbca: Cine este pentru candidatura dlui Postovan Boris? Rog să votaţi.

S-a votat: 0 voturi.

E.Rîbca: Cine este pentru candidatura dnei Ursu Valentina? Rog să votaţi.

S-a votat: 3 voturi (M. Şlapac, V. Ţapeş, T. Tataru).

E. Rîbca: Cine este pentru candidatura dlui Dorogan Alexandru? Rog să votaţi.

S-a votat: 0 voturi.

E. Rîbca: Stimaţi colegi, avem în agendă subiectul Diverse la care vom discuta în ordinea în care vor parveni propunerile. Pentru acest subiect am următoarele propuneri. Unu: împuternicirea preşedintelui Consiliului de Observatori de a elabora şi semna, din partea şi în numele IPNA Compania „Teleradio-Moldova”, contractul individual de muncă cu preşedintele IPNA Compania „Teleradio-Moldova”, directorul radiodifuziunii IPNA Compania „Teleradio-Moldova” şi, respectiv, directorul televiziunii IPNA Compania „Teleradio-Moldova”. Aveţi careva propuneri?
Voci: Nu, puteţi pune la vot.

E. Rîbca: Cine este pentru împuternicirea preşedintelui CO de a semna contractele de muncă, din partea şi în numele Companiei cu preşedintele IPNA Compania „Teleradio-Moldova?

S-a votat: “Pentru” – unanim.

E. Rîbca: La acelaşi subiect: cine este pentru împuternicirea preşedintelui CO de a semna contractele de muncă, din partea şi în numele Companiei, cu directorul radiodifuziunii IPNA Compania „Teleradio-Moldova”?

S-a votat: “Pentru” – unanim.

E. Rîbca: Consider că aceeaşi decizie trebuie semnată şi cu directorul televiziunii. Pun la vot: cine este pentru împuternicirea preşedintelui CO de a semna contractele de muncă din partea şi în numele Companiei cu directorul televiziunii IPNA Compania „Teleradio-Moldova”?

S-a votat: “Pentru” – unanim.

E.Rîbca: Următorul subiect pe care ţin să-l punem în discuţie. Avem un precedent la Companie: lipsa pluralismului socio-politic. Propun includerea în contractul individual de muncă cu preşedintele, directorul radiodifuziunii şi directorul televiziunii IPNA Compania „Teleradio-Moldova” a clauzei despre încălcarea gravă, chiar şi o singură dată, a obligaţiilor de muncă privind asigurarea echilibrului şi pluralismului politico-social de către conducătorul unităţii, de către adjuncţii săi. Dle Marin, ce părere aveţi la acest subiect?
C. Marin: Sunt de acord. Nu putem exclude clauza respectivă, deoarece, cel puţin eu, am inclus-o în proiectul de intenţie. E firesc să fie prezentă şi în contractul individual de muncă. Lucrul acesta ar putea fi şi în avantajul meu: aş avea un scut împotriva ingerinţelor.
I. Munteanu: Rămânerea unor directori în funcţie, chiar şi pe o perioadă scurtă de timp, le permite acestora în continuare să manevreze cu informaţia. Aş vrea să luaţi măsuri rapide.
Membrii CO discută.
E. Rîbca: Dle Marin, aţi afirmat public că veţi refuza funcţia de la facultate, aţi menţionat – cu excepţia doctoranzilor.

C. Marin: Vă daţi bine seama că trebuie să plec de la facultate. Urmează să discut cu rectorul această chestiune.

E. Rîbca: Am putea stabili un termen în care veţi soluţiona problema.

C. Marin: Discut cu rectorul şi atunci vă spun. Poate că el va insista să mai rămân la Universitate 2 săptămâni. Dacă astăzi suntem în 5 februarie, atunci după 14 zile va fi 20 februarie.

E. Rîbca: Poate stabilim o dată când semnăm contractul individual de muncă. Propun data de 8 februarie. Să votăm.

S-a votat: “Pentru” – unanim.

E. Rîbca:  Un alt subiect de discuţie la Diverse se referă la reprezentantul CO în instanţele de judecată în procesul V. Todercan versus IPNA Compania „Teleradio-Moldova”. În urma unor discuţii telefonice cu membrii CO, în calitate de preşedinte CO am avut o înţelegere cu juristul Dorin Josanu care se angajează să ne reprezinte interesele. Mărimea remuneraţiei, înaintată spre examinare Consiliului de Observatori, este de 4 (patru) mii de lei pentru reprezentarea în primă instanţă şi 2 (două) mii de lei pentru reprezentarea în fiecare din următoarele instanţe de judecată (în fiecare proces). Dumnealui are experienţă practică. Ne poate reprezenta interesele şi în procesele A. Răileanu versus IPNA Compania „Teleradio-Moldova” şi V. Gheorghişenco versus IPNA Compania „Teleradio-Moldova”.
Membrii CO discută.

E. Rîbca: Pun la vot aprobarea lui Dorin Josanu în calitate de reprezentant al CO în procesele V. Todercan versus IPNA Compania „Teleradio-Moldova”, A. Răileanu versus IPNA Compania „Teleradio-Moldova” şi V. Gheorghişenco versus IPNA Compania „Teleradio-Moldova”. Cine este pentru?
S-a votat: „Pentru” 8 voturi,

                   „Abţinut” – 1 vot: M. Şlapac.

E. Rîbca: Pun la vot aprobarea cuantumului remuneraţiei reprezentantului Consiliului de Observatori câte 4 (patru) mii de lei pentru reprezentarea în primă instanţă şi 2 (două) mii de lei pentru reprezentarea în fiecare din următoarele instanţe de judecată (în fiecare proces). Cine este pentru?
S-a votat: “Pentru” – unanim.

E. Rîbca: Stimaţi colegi, aveţi careva propuneri?

M. Şlapac: Stimate dle Rîbca, de câteva ori v-am scris de premiul CO. Avem un regulament şi în fiecare an acordăm premii. Totuşi oamenii au lucrat, Compania se echivalează nu numai cu ştirile. Anul trecut a fost un premiu destul de simbolic şi poate ar fi cazul să continuăm tradiţia. Este vorba de cea mai bună emisiune la radio şi TV.

E. Rîbca: Într-adevăr, am primit de la dna Şlapac cel puţin două mesaje la acest subiect. Am discutat cu cel puţin patru colegi în această privinţă. Anumite opinii vor fi exprimate aici.

V. Meşină-Prodan: Eu personal nu m-aş simţi bine să votez pentru un premiu, în momentul în care majoritatea din acest consiliu sunt oameni noi. Noi nu am urmărit emisia, nu am monitorizat. Nu suntem în drept.

I. Munteanu: Cred că pentru moment avem alte priorităţi. Premiile pot să vină la jumătate de an de când vine noul preşedinte şi se văd careva rezultate. Nu trebuie să urmăm orice tradiţie a fostului consiliu. 

Membrii CO discută.

M. Şlapac: Potrivit opiniei dlui Munteanu, orice iniţiativă a fostei componenţe a CO urmează a fi neglijată. Trebuie să fim corecţi.
I. Munteanu: Menţionez că este vorba de o criză financiară în Companie. În momentul respectiv nu o să fim înţeleşi. Propun să revenim la acest subiect peste jumătate de an.
E. Rîbca: Pun la vot încheierea şedinţei.
S-a votat: “Pentru” – unanim.

Şedinţa s-a finisat la 16:15

